Organisasie platgeslaan ná weerlig vier perde doodslaanWeerlig slaan die afgelope naweek in die Rietfontein-omgewing in Pretoria. (Foto: Vriende van Magalies) Lede van die bewaringsorganisasie Vriende van Magalies, in die Rietfontein-omgewing in Pretoria, is platgeslaan nadat die weerlig die afgelope naweek vier perde daar doodgeslaan het. Mike van Wyk, voorsitter van die organisasie, sê stappers het die diere se oorskot Sondagoggend in die berg ontdek. Hy sê daar was Saterdagaand swaar weer in die gebied waar die perde – Spook, Caesar, Kavalier en Splash – gewoonlik wei. “Dit lyk of die weerlig teen die berg se rotswande geslaan het en al langs die rotse gelei is. Vier van die perde is dood. Hulle het bymekaar onder ŉ boom gelê. “Dit was bitter sleg. Die perde kom seker al so 10 jaar lank saam met ons. Dit is ŉ baie emosionele tyd,” het Van Wyk gesê. Die perde was ‘n bekende gesig in die omgewing. (Foto: Vriende van Magalies) Sommige van die perde is onder meer vir rylesse vir kinders in die omgewing gebruik en is ŉ bekende gesig onder mense wat in die gebied gaan stap. Van Wyk sê veral die kinders wat die perde leer ken het, is bitter hartseer. Die gebied is omhein en die Vriende van Magalies verseker onder meer dat uitheemse plante verwyder word. Dit is ook ŉ veilige hawe vir bokkies, jakkalse, tarentale en hase. Die diere se oorskot is aan ŉ organisasie geskenk wat jagluiperds versorg. Mense het intussen begin om blomme en foto’s van hulle saam met die perde in die gebied te gaan neersit en tientalle boodskappe van medelye is op die organisasie se Facebook-blad geplaas. Van Wyk sê hulle beoog om nou te begin geld insamel om die perde te vervang.